เสริมเตียง ICU  วอนประชาชน กทม.ช่วยกันล็อกดาวน์ตัวเองกดตัวเลขผู้ติดเชื้อ
นายแพทย์สมศักดิ์ อรรฆศิลป์ อธิบดีกรมการแพทย์ กล่าวว่า ขณะนี้เครื่องช่วยหายใจสำหรับดูแลผู้ป่วยโควิด-19 อาการหนักมีเกินความจำเป็นแน่นอน แต่ที่จะเป็นปัญหาคือ ICU สำหรับดูแลผู้ป่วยอาการหนักกลุ่มสีแดง ในพื้นที่ กทม. เนื่องจากเป็นพื้นที่เฉพาะที่มีผู้ให้บริการหลายเครือข่าย ซึ่ง รพ.สังกัดกรมการแพทย์ กระทรวงสาธารณสุข ที่มีเตียง ICU มีเพียง 4 แห่งคือ ราชวิถี เลิดสิน นพรัตน์และสถาบันโรคทรวงอก เมื่อรวมกับ ICU ใน รพ.เครือ รร.แพทย์ (UHosnet) ในพื้นที่ กทม. จะมีเตียง ICU รวม 700 เตียง ยังว่างอยู่ 140 เตียง คาดหากผู้ป่วยในพื้นที่ กทม.เพิ่มราว 200-300 รายต่อวัน เตียง ICU จะพอใช้ได้แค่ 10 วัน ทั้งนี้เมื่อวานได้หารือกับคณบดีแพทย์ รร.แพทย์ ทั้งหมดรับจะขยายเตียง ICU เพิ่มขึ้นอีกเท่าตัว คาดจะทำให้รองรับได้ 20 วัน แต่ตัวเลขผู้ป่วยใน กทม. ต่อวันต้องไม่เกิน 200 ราย พร้อมกันนี้ต้องขอความร่วมมือประชาชนล็อกดาวน์ตัวเอง ไม่กินข้าวร่วมโต๊ะแม้แต่คนในบ้านเพื่อลดจำนวนผู้ป่วยต่อวันลงไม่เกินกรอบที่รับได้ 2 สัปดาห์ ก็จะไม่มีปัญหาเรื่องหมุนเตียงสำหรับใช้รักษาผู้ป่วยกลุ่มสีแดง